Papersnake/gushiwen huggingface dataset:
酬包评事壁画山水见寄
皇甫冉（唐代）

一官知所傲，本意在云泉。濡翰生新兴，群峰忽眼前。

黛中分远近，笔下起风烟。岩翠深樵路，湖光出钓船。

寒侵赤城顶，日照武陵川。若览名山志，仍闻招隐篇。

遂令江海客，惆怅忆闲田。
梅花二首
林宪（宋代）

池边石陂陀，水光上梅梢。
石上古隶字，藓剥风萧骚。
树老花秀发，冰生香动摇。
只恐字磨灭，不愁花寂寥。
得曾汝诚书
江以达（明代）

忆别何耿耿，此怀谁得开。
故人千里外，隔岁一书来。
道直存封事，时危属草莱。
不知游子恨，翻作逐臣哀。
赠李得甫寄拙轩
方回（元代）

吾尝鄙文赋，陆机自炫鬻。
濬发夸巧心，见唾憾拙目。
□□渊明诗，莫若黄山谷。
或者巧斧斤，疑谓拙不足。
诗文较巧拙，议论黄胜陆。
人才亦复尔，世事可类触。
善宦司马安，四食九卿禄。
百世名不馨，史笔有余戮。
大匠公输子，绳墨万厦屋。
规矩方圆外，何必续土木。
李子寄此轩，一□夜檠独。
未入岩野梦，□□□□卜。
焉知千驷马，岂慕万钟□。
□□蠹书鱼，惄如饥亦读。
挂檐饱飞虫，彼哉蛛网腹。
欢喜吟
邵雍（宋代）

欢喜又欢喜，喜欢更喜欢。
吉士为我友，好景为我观。
美酒为我饮，美食为我餐。
此身生长老，尽在太平间。
乐府杂曲。鼓吹曲辞。有所思
沈佺期（唐代）

君子事行役，再空芳岁期。美人旷延伫，万里浮云思。

园槿绽红艳，郊桑柔绿滋。坐看长夏晚，秋月生罗帏。
题高氏烟雨馆 其一
赵孟坚（宋代）

溟溟复霭霭，极望欲无涯。村远如相合，天低若四垂。

橹声因湿小，塔影被云欺。不但长烟雨，阴晴有间时。
药畹
许及之（宋代）

种药怜苗润，分畦戒蔓滋。休藏肘后法，医国是良图。
逃难
杜甫（唐代）

五十头白翁，南北逃世难。
疏布缠枯骨，奔走苦不暖。
已衰病方入，四海一涂炭。
乾坤万里内，莫见容身畔。
妻孥复随我，回首共悲叹。
故国莽丘墟，邻里各分散。
归路从此迷，涕尽湘江岸。
呈吕二汝修
傅于天（清代）

迩来万念扫俱空，卧看烟云跌荡中。蕉叶有心唯捲雨，柳枝无力祇随风。

词成党锢分黄白，调写迎春砌绿红。每学閒鸥欲伸颈，愧惭小技类雕虫。
和吴辨叔知凤翔见寄
司马光（宋代）

岐阳府舍始相逢，四十余春屈指中。
昔日布衣今露冕，当时小吏亦衰翁。
醉吟久作藏身计，条教应多及物功。
惟是彩衣难再著，长林极目起悲风。
颂古三十八首
释从瑾（宋代）

家家门口透长安，不见纤毫眼界宽。
无法无人谁付嘱，难兄难自相谩。
芝山
陈允平（宋代）

春风几树石楠开，谁采灵芝去不回。
彭蠡水分双港落，匡庐云度五峰来。
钟沉古寺僧初定，月堕长松鸟自哀。
堪叹昔人携酒地，断碑无主卧苍苔。
追补姚元白市隐园十八咏 其九 鹅群阁
王世贞（明代）

周郎卧水阁，日从墨卿御。不敢写黄庭，为恐笼鹅去。
【黄钟】愿成双_梅脸退，柳
顾德润（元代）

梅脸退，柳眼肥，雨丝丝开到茶蘼。一春常是盼付佳期，不觉的香消玉体。
【幺】忒风流姝媚忒聪慧，怎生般信绝音稀？叮宁杜宇那人行啼，冷落了秋千月底。
【出队子】科场不第，出落着个三不归。长安花酒价如泥，不信敲才主仗得，似恁般情怀说向谁？
【幺】到中秋左右还相会，见他时擘破面皮。紫泥宣于我甚便宜，青楼梦因谁没鉴识，且受回禁持悔甚的。
【尾】海神行忘不了些乔盟誓，多年前曾活取了个王魁，传槽病这些时敢轮到你。
与同年李定言曲水闲话戏作
李商隐（唐代）

海燕参差沟水流，同君身世属离忧。
相携花下非秦赘，对泣春天类楚囚。
碧草暗侵穿苑路，珠帘不卷枕江楼。
莫惊五胜埋香骨，地下伤春亦白头。
题宋比玉八分书册子后
张锡爵（清代）

暴秦燔经多狱讼，书趋便易隶乃兴。建初饰隶作楷法，义取八乃分成形。

篆八隶二相割取，俗流伪托言难凭。毛弘秘书教自汉，钟繇铭石看飞腾。

有邻择木擅唐代，乃体与汉原相承。弥勒像碑少笔法，百金一乃知虚称。

珏也工书值明季，奋笔俯仰萦回轻。烟飞云逝断还续，山颓雨骤纵复横。

屹如钟虡悬重宇，翩如鸾凤翔青冥。上谷二难频展玩，衙斋风日何幽清。

流传距今越百载，纸墨完好光荧荧。吾闻珏也不羁士，主文谲谏能诗鸣。

荔枝仙人早自号，路逢程老谓松圆。呼以兄。小鸾长裾日捧砚，浊醪数斗倾盆罂。

兴酣八分夸入妙，淋漓素壁兼秋屏。宜官酒舍漫偿值，魏武别馆闲施钉。

珏也此书与之敌，纤波浓点犹前型。北走燕山东吴越，抱琴彳亍歌榛苓。

故园荔熟不归去，桐棺旅殡吁可矜。从来盛名多坎壈，题诗望古心怦怦。
用十梅韵签冯簿
王炎（宋代）

霏霏玉麈谈，鄙吝堪澡雪。
每见辄有闻，敢惮频磬折。
和卫尉新渝侯巡城口号诗
庾肩吾（南北朝）

维城寄右戚，巡警属勤王。南瞻通灞岸，北眺指横芒。

入汉飞延阁，临云出建章。步逐天津远，城随秋夜长。

露槐落金气，风寮上新凉。
齐云亭
宋祁（宋代）

凭高徙倚不成下，把酒直送斜阳曛。
遮回西北望乡眼，遭箇亭亭车盖云。
古行路难
张崇（唐代）

君不见古来行路难，只有荆卿报燕丹。感君恩厚为君死，自知故国一去无生还。

秋风易水自今古，中有恩情别时语。武阳饮酒荆卿歌，壮士相看面如土。

秦山嵽嵲秦关高，奋身西上腾惊猱。尽倾肝胆许知己，性命不啻轻鸿毛。

画图再拜王心喜，图穷匕首明秋水。劫土复地计全非，何处秦云泣燕鬼。

当时一语思匡国，精神动天虹贯日。狂谋肇祸鬼不祀，大业帝嬴天与力。

虎须堪编尾堪履，倒捲天河恨难洗。杀身徇名信绝伦，可怜孤负樊将军。
过忠州酆都观
袁说友（宋代）

古柏修篁万木颠，盘山百折叩真仙。
便疑脚踏如来地，已觉身真洞府天。
空翠遐观浮海日，偃云时汲濯缨泉。
我来只恨无仙骨，未必丹炉不再燃。
杭州杂诗和林石田 其五
汪元量（宋代）

一春云羃羃，三月雨淋淋。鱼菜不归市，莺花空满林。

人行官巷口，军簇御街心。老子猖狂甚，犹歌梁甫吟。
送高先驱辈南归
徐铉（宋代）

乡国悲有事，风光属后生。
名从天上得，身上故都行。
草色初裁绶，鹏飞不算程。
自怜枯与思，相送剩含情。
广陵送赵主簿自蜀归绛州宁觐
戴叔伦（唐代）

将归汾水上，远省锦城来。已泛西江尽，仍随北雁回。

暮云征马速，晓月故关开。渐向庭闱近，留君醉一杯。
保塞教授同年丁仲勤广寄示和少逸十诗某辄寄之更不理彭意无复次第 其十
王安中（宋代）

康侯蚤日共周旋，笔势翩翩两斗妍。乞与西山一丸药，坐令风翮更超然。
挽屈处诚善写竹
沈周（明代）

可庵不可作，昆山为之荒。将谓青琅玕，一夜遭折伤。

其影落屏障，千家留墨光。墨以托竹命，人短竹自长。

魂当附竹存，未分人琴亡。我来吊风雨，秋尽堂空凉。

含情赋清篇，因之招凤凰。
晚步东郊
戢澍铭（清代）

人生无百岁，身世等浮沤。茫茫阅人代，今古貉一丘。

不识天地间，何物为公侯。随遇适所适，薄暮郊原游。

岂无名利客，车马行九州。劳劳同一尽，富贵真云浮。

念此重徘徊，忽忽春徂秋。流连日向夕，欲去复勾留。
续梅花百咏 其八十九 未开梅
陶德勋（清代）

雪中香脸雨中腮，久结冰胎尚未开。知是东君无别意，春光恐漏莫相猜。
鱼我所欲也
孟子及其弟子（先秦）

鱼，我所欲也；熊掌，亦我所欲也。二二不可得兼，舍鱼而取熊掌二也。生，亦我所欲也；义，亦我所欲也。二二不可得兼，舍生而取义二也。生亦我所欲，所欲有甚于生二，故不为苟得也；死亦我所恶，所恶有甚于死二，故患有所不辟也。如使人之所欲莫甚于生，则凡可以得生二何不用也？使人之所恶莫甚于死二，则凡可以辟患二何不为也？由是则生而有不用也，由是则可以辟患而有不为也。是故所欲有甚于生二，所恶有甚于死二。非独贤二有是心也，人皆有之，贤二能勿丧耳。

一箪食，一豆羹，得之则生，弗得则死。呼尔而与之，行道之人弗受；蹴尔而与之，乞人不屑也。万钟则不辩礼义而受之，万钟于我何加焉！为宫室之美、妻妾之奉、所识穷乏二得我与？乡为身死而不受，今为宫室之美为之；乡为身死而不受，今为妻妾之奉为之；乡为身死而不受，今为所识穷乏二得我而为之：是亦不可以已乎？此之谓失其本心。　(与 通 欤；乡 通 向；辟 通 避)
为谢氏赋流芳
卫宗武（宋代）

斯文一脉可传家，囊帛籯金不足夸。
须信诗书涵润泽，自今庭足发英华。
谢兰辉映方生玉，窦桂香含不断花。
不但种芳妆种德，百年之计此为嘉。
河传·燕飏
顾夐（五代）

燕飏，晴景。小窗屏暖，鸳鸯交颈。菱花掩却翠鬟欹，慵整，海棠帘外影。
绣帏香断金鸂鶒，无消息。心事空相忆，倚东风。春正浓，愁红，泪痕衣上重。
秋夜安国观闻笙
刘禹锡（唐代）

织女分明银汉秋，桂枝梧叶共飕飗.月露满庭人寂寂，霓裳一曲在高楼。
入天章道中
叶参（宋代）

帝俞荒址创毗耶，茂岭烟篁占一涯。
僧入定中观水月，客来空际辩天花。
宸章飞动凌奎彩，瀑溜清凉涨井华。
不省永和年景趣。饫闻虚座演三车。
寓萧寺
许相卿（明代）

病客閒情与世疏，息肩聊得借僧居。梦残午枕莺声里，诗满桥亭野色初。

经济有怀犹浪迹，乾坤到处是吾庐。十年世路尘劳障，来谒禅关得起予。
寄黄子庞兼简邹德裕
王庭圭（宋代）

天狼窥太清，戎马断行路。一别常万里，寄书何由数。

识君英妙时，亹亹见佳处。当年松柏姿，已有庙廊具。

比常览新作，险绝闻奇句。探珠沧海底，秀色不受污。

笔端百斛鼎，胸中九经库。高文动场屋，仍传渭上赋。

岂但凌三都，自使强敌怖。邹郎挺忠烈，英英起门户。

同游气概中，风云生指顾。独念蓬室士，无因陪杖屦。

相望隔章水，欲往不敢渡。拿舟弄明月，正恐蛟龙怒。
送人
释坚璧（宋代）

千寻老干无寒暑，百鍊精金有变迁。
脱尽皮毛空索索，不妨重结弟兄缘。
满江红 题高宗赐岳武穆诏后次文徵仲待诏
王世贞（明代）

御墨淋漓，到飞字、百身难赎。弹指罢、遗黎梦断，旧都沦覆。

十二金牌丞相诏，风波片纸君王狱。恨当时、巧放两人归，乾坤蹙。

翘首地，青衣辱。回马地，朱仙哭。笑大江东去，一夔兹足。

北面生看臣构在，南枝死望中原复。痛他年、降表出皋亭，鸱夷目。
题成士瑴所藏辋川雪图
李纲（宋代）

朔风飞雪何漫漫，群山大半埋云端。蓝田丘壑不易得，更把云雪妆林峦。

茅斋竹屋架岩巘，轩楹面势随所安。素华淅沥洒空翠，逼耳似闻声正乾。

层崖冻冱石欲裂，飞瀑不碍双流湍。长松落落有生意，连臂下饮惟玄猿。

椒园柳浪眇安在，髣髴犹认芙蓉沜。乘危跨蹇者谁子，竦肩缩袖何其寒。

祇应诗句独有得，不减灞桥风雪间。幽人一去久寂寞，寒藤滋蔓谁能删。

生绡数幅写绝景，空有图画今人看。
上元前二日郑红泉钱百泉约斋汪云壑陈东川过集斋中
王复（宋代）

淡宕试镫风，历乱催花鼓。盼春春已来，淑气盎亭午。

南荣坐故春，清襟散蘅杜。瓶卉香细浮，幽禽屡窥户。

对此景物和，欢言酌芳醑。笋韭愧粗供，厨乏络秀女。

笑语粲烛花，暖意尊前煦。惟兹文字交，便拟醉乡侣。

中覆暗自欣，战拇纷难数。百斛亦何辞，独醒真徒苦。

婵娟月满帘，掩映色殊妩。工巷联臂歌，往来同织组。

试教影吟三，未许更催五。狂思买良宵，那辨金如土。
渡江云 题郑天趣三湘集
朱唏颜（元代）

渺寒云万里，孤＊载雪，逐雁渡三湘。倦游频选胜，抚剑延平，贳酒过滕王。清泉自酹，秋草合、贾传祠荒。算都是、伤心吊古，和月贮吟囊。难忘。云边梅屋，雨底荪房。料裁云缝雾，应自有、知心老妪，相与平章。澧兰沅芷曾亲撷，返醒魂、犹带骚香。看未足，渔歌又起沧浪。
悟老住慧林
苏辙（宋代）

能公住岭南，正观呼不起。
忠公客中禁，朝恩不为累。
道人无净秽，所遇忘嗔喜。
悟公清净人，心厌纷华地。
慧林虚法席，去有迟迟意。
投身淤泥中，佛法何处是。
引身山林间，过患差无几。
力小难自欺，心安似无愧。
悟世常失人，违心辄丧己。
徐行勿与较，乘流得坎止。
君看净因揩，志以直自遂。
杀身竟何益，犯难岂为智。
去住本由天，毋求亦无避。
相期明且哲，大雅亦如此。
奉题董端明渔父醉乡烧香图十六首 渔父七首 其一
陈克（宋代）

处处晴沙著钓纶，浴凫飞鹭颇相亲。谁知夙昔风云会，只似寻常江海人。
次韵张元明书刘氏草堂
周紫芝（宋代）

草堂闻出碧鸡西，一色桃花去路迷。有眼固应元自白，无腰略可为人低。

池塘看浴双凫雨，帘幕时衔燕子泥。想得君家旧蓑笠，依然犹在太真溪。
和赵周锡制干峡中韵四首
袁说友（宋代）

西陵峭壁路初经，但见搀空两岸青。
天近下连苍玉嶂，山高傍涌翠云屏。
划开龙虎流三峡，敕下雷霆遣六丁。
终日横风倚江转，恍疑身世在沧溟。
次韵和康侍郎雪后小雨二首 其二
林季仲（宋代）

白头羞见尊前烛，赪颊深凭瓮里春。不分落梅纷似雪，更兼疏雨细如尘。
水调歌头
杨炎正（宋代）

踏碎九街月，乘醉出京华。半生湖海，谁念今日老还家。独把瓦盆盛酒，自与渔樵分席，说伊政声佳。竹马望尘去，倦客亦随车。

听熏风，清晓角，韵梅花。人家十万，说尽炎热与咨嗟。只恐棠阴未满，已有枫宸趣召，归路不容遮。回首江边柳，空著旧栖鸦。
郯城倾盖亭下作
陈维崧（清代）

落日古郯城，一望秃碑苍黑。
怪底蜗黄虿紫，更苔痕斜织。
我来悼古对西风，歇马小亭侧。
惆怅共谁倾盖，只野花相识。
英豪
张问陶（清代）

山云陇树远苍苍，铃语鸡声趁早凉。熊耳数峰青似黛，马头初日白于霜。

途长屡觉人音换，食俭全凭骨力强。笑煞当年苏季子，《阴符》一卷速秦亡。
三友篇赠珪老
许翰（宋代）

平生我三友，四海吴李孙。
抱能不时施，戎马生中原。
孙既北随难，落日黄尘昏。
吴亦南投荒，蛮瘴愁朝暾。
李今又去我，浮槎杂鼍鼋。
飞涛渺何极，海天相吐吞。
蘧蘧遗此老，死生信乾坤。
颠沛吴江渚，投依楚山樊。
修水抱苍巅，剑气埋云根。
悠然竹林下，乃有幽有存。
神交迹两忘，高风嫋孤幡。
慰我念友心，方外得所敦。
空寂湛禅悦，中有诗清温。
我亦忘世者，早窥治乱源。
忠臣泣庙社，志士伤丘园。
欲持一寸胶，往澄九河浑。
晚知未得力，繙经委空言。
迨此从君游，始脱百忧繁。
五君与六逸，岁久名方尊。
他日竹庵东，更开支许轩。
内外吟
邵雍（宋代）

目耳鼻口，人之户牖。
心胆脾肾，人之中霤。
内若能守，外自不受。
内若无守，外何能久。
今归
周容（清代）

鸡声催橹急，才到旧渔矶。
月淡人争渡，霜浓犬出扉。
招魂思昨险，拭眼悟今归。
邻叟墙头问，应先泪湿衣。
秋怀 其四
韩淲（宋代）

我爱渊明诗，超出俗调度。执卷良自羞，在手不忍去。

有时成诵良，行歌倚松树。好风从西来，潇然尚何虑。

三叹或已暮，不知衣上露。俗物忽败人，苍茫认归路。
借园杂咏 其十六 振衣
成鹫（清代）

曾上飞云去，今来水石边。临风振衣袂，回首忆当年。

千仞何为者，七斤殊不然。老人新浴罢，抖擞息诸缘。
潮水 其一
司马光（宋代）

平江欲上潮，古木自萧萧。两岸饶葭苇，寒波浸寂寥。
寿云岫徐友谦
方一夔（宋代）

武林有云岫，上有方外士。昔年谒秦皇，渡海万罗绮。

蛾眉虽可谒，飒若风过耳。归来但却扫，隐见白云里。

举案偕逸妻，应门付稚子。野兴老薇蕨，天香茁兰芷。

自云初生时，彷佛记癸巳。今年值甲午，六甲再轮起。

我来欲问道，浮荣如脱屣。终年坐皋比，如折当门齿。

仙人据槁梧，今昔一隐几。谒我壮非少，星霜后一纪。

石炉炼神丹，愿留候薪水。丹成逐仙去，千岁一洗髓。
秋深向寒数日泥补墙垣入此室处用东窗即事韵作 其一
程俱（宋代）

杜陵高厦何可见，原生贫居良已多。卖刀植杖苦不早，会牵孙犊系交柯。
过涧东赠马生
姚广孝（明代）

素抱厌尘缘，林居自澹然。鸟啼青涧曲，樵唱暮钟边。

香几流松雨，书帷閟竹烟。常时宾客至，随意煮山泉。
梁秀才南归
释英（元代）

交情方脱略，忽尔话归期。萍水相逢处，梅花欲寄时。

蠍多投店懒，马瘦到家迟。去去西湖上，春风柳未丝。
和张文裕初寒十首 其二
司马光（宋代）

何处初寒好，初寒洛汭宫。翠华虽脉脉，佳气自葱葱。

阙角月华白，苑墙霜叶红。都人心望幸，注目不离东。
秋怀十首微云淡河汉疏雨滴梧桐为韵 其九
杨冠卿（宋代）

忧来抵揬人，衰怀小城孤。解围赖从事，几成不支梧。

所忧岂其私，天高信难呼。努力加餐饭，世缘久崎岖。
晓起 其一
许及之（宋代）

晚羃花房露霭霏，晓绷初脱笋芽肥。海棠已退来禽舍，滴滴胭脂正满枝。
沧洲白鹭图五首 其一
汪炎昶（宋代）

画角声中意欲迷，酒阑客思晚凄凄。恍然生我红尘外，满眼沧洲白鹭栖。
伤温德彝
温庭筠（唐代）

昔年戎虏犯榆关，一败龙城匹马还。
侯印不闻封李广，他人丘垄似天山。
壬辰六月旦日记异
陆文圭（元代）

六月朔旦昧爽天，我梦蝴蝶飞翻翻。一声惊觉不可执，铿然有物堕我前。

阴风萧萧榻震动，褰帷一咤声寂然。向空抹漆无所睹，堂上呼灯人自眠。

一生学道心勿动，养气未敢轻先贤。元忠昔日鬼移床，厅庑之下凡三迁。

稚圭卧内见匕首，金带忽置城头边。二公名德余不及，鬼贼揶揄空自怜。

神奸无复照金鼎，偷儿何暇哀青毡。二端是否吁莫辨，一夕仓卒嗟何缘。

吟哦未断纸窗白，山寺风雨鸣钟悬。起来搔首空四壁，湿薪灶婢愁炊烟。
有怀参政范公因书桂隐近事奉寄二首 其二
张镃（宋代）

迂疏那可作治中，閒事归来却不慵。晓炷佛香聊作观，晚投社饮亦称侬。

荷衣制就身宜著，菰米收成手自舂。最是今春多伟绩，万丛兰四百株松。
寿高秘书
汪莘（宋代）

万壑千岩映翠霞，越王城下竞传夸。
青天白日秘书舫，乳燕鸣鸠内相家。
高浪趣潮沧海直，大鹏横击五云斜。
自吹玉笛相为寿，昨夜菖蒲吐紫花。
七月十日雨炎暑顿解有感
张耒（宋代）

空山风雨夕，微雨凄房栊。
徂年兆摇落，感叹白头翁。
谪居困炊玉，无田愿年丰。
欲持一杯酒，旁舍庆老农。
烈日辞纨扇，高林坠晚风。
青灯夜斋静，不睡独闻蛩。
能之寄诗和其月夜泛舟韵以寓相思
徐侨（宋代）

别时来悟合并难，君向湖山去不还。
好语欲酬嗟侣少，空餐忘补媿官闲。
身谋未肯忘箕颍，世虑无嫌付触蛮。
幸有孤山陈迹在，倘来同踏石苔斑。
仓使和诗出奇不穷再次韵四首
刘克庄（宋代）

公似长松特秀冬，青藁安敢与松同。
高于岱顶谁曾览，远若河松未易穷。
历块岂无追电骏，步虚疑有架天虹。
吾诗直犹砖抛耳，载宝而归所得丰。
仙巢
李石（宋代）

仙人九天上，骖鸾绁飞虬。
飘飘紫霄御，下作人间游。
二十四洞天，海上横十洲。
乾门凿井络，丹梯云气浮。
中有三仙山，璫佩鸣琳璆。
群仙各分化，一笑芳菲留。
我作招仙诗，披风上巢楼。
仙鸟衔玉书，仙花拂人头。
手挽北斗柄，揖取银河流。
六合正泥滓，一洗苍生忧。
建元寺西院寄李员外纵联句
皇甫曾（唐代）

寄隐霜台客，相思粉署人。 ——崔子向

诚知阡陌近，无奈别离频。 ——皇甫曾

夜色迷双树，钟声警四邻。 ——郑说

散才徒仰鲍，归梦远知秦。 ——台上

雨带清笳发，花惊夕漏春。 ——皎然

招摇随步锡，仿佛听行轮。 ——崔子向

要路推高足，空林寄一身。 ——皇甫曾

盛名知独擅，良会忆相亲。 ——郑说

稍涤心中垢，都遗陌上尘。 ——崔子向

今宵此堂集，何事少遗民。 ——皎然
初侍讲筵有感上呈经筵诸公
宋祁（宋代）

迩英何幸奉经筵，俗状婆娑艾服年。
兰叶初窥图上字，奎钩乍识禁中天。
坐凭重席惭清问，能读三坟赖众贤。
犹藉向来稽古力，不然须合早归田。
渔阳道中有怀子相考功却寄
王世贞（明代）

回首招提拥传初，北风吹尽故人裾。燕京裘马安危外，蓟苑关河战伐馀。

闻道酒狂缘病减，也应诗态畏名除。抽簪渐入山公计，中散翻惭有绝书。
史文惠王挽词
楼钥（宋代）

八行源流远，三师庆系遥。枢庭先附凤，相国荐簪貂。

感会逢千载，荣华冠四朝。甘盘称旧学，绮季簉储寮。

历数终归舜，羹墙欲见尧。圣图滋广大，孝治极光昭。

善类茅连茹，英才楚刈翘。经纶任钧轴，询访及刍荛。

未急宣攘狄，先求禹格苗。吁谟裨庙算，长策御天骄。

衮阙心勤补，羹和手自调。临机杜如晦，处事李文饶。

越俗怀恩纪，闽人服教条。群公推治行，所至起民谣。

晚岁车垂薛，皇慈第赐萧。精镠杯引寿，宝玉带横腰。

潭府辉宸翰，频年走使轺。中书输尚父，封户溢票姚。

教子躬师道，传家作世标。绅緌成继踵，铅椠到垂髫。

持论书还著，谈经烛屡烧。官虽居鼎鼐，乐不改箪瓢。

门外车长满，樽前客载招。人间等游戏，物表自消摇。

几见承三接，重来侍九韶。桑榆方借暖，蒲柳叹先凋。

洮颒俄凭几，衣冠忽葬桥。信能依日月，端合配宗祧。

贱子惭愚懵，平时荷。
扫蜜
方岳（宋代）

须蜜之人去其国，尽以族行无敢逸。缀如垂瘤大如囊，低压山敢于我室。

秦人逐客真少恩，客来须看春正酣。咄嗟已办四山壁，正对桃李开茅庵。

苍头奴解与之语，拥彗招邀聿来宇。相攸新邑经始忙，先作高台奉盟主。

沈沈夥涉之为王，独无摇毒之虿芒。熙熙登台坐垂拱，花底退衙春昼长。
闻浙东方寇大作道路不通迂路由江南以归有感二首 其二
李纲（宋代）

东南久无备，盗贼起不虞。揭竿与荷锄，皆是耕田夫。

谁为捕逐者，得官缘苞苴。不读一行字，况复知孙吴。

厥初既轻敌，屡北辄睢旴。屯兵非不多，一扫不复馀。

虎兕出于柙，是谁之过欤。凶焰陵郡县，良民遭戮屠。

坐令腹心地，化为豺豕区。除恶当务早，滋蔓良难图。

王师何日出，努力观庙谟。
清风短吟
邵雍（宋代）

清风兴况未全衰，岂谓天心便弃遗。
长具斋庄缘读易，每惭疏散为吟诗。
人间好景皆输眼，世上闲愁不到眉。
生长太平无事日，又还身老太平时。
桃花溪
张旭（唐代）

隐隐飞桥隔野烟，石矶西畔问渔船。
桃花尽日随流水，洞在清溪何处边。
题罗用和老人赐帛诗
周巽（元代）

天子嘉耆德，推恩及老成。霜纨题御赐，春綵拜亲荣。

寒谷初回暖，荒城未解兵。园黄岂终隐，徵起见升平。
戏书古句题山居
程俱（宋代）

青山秀色若可餐，卷书饥坐看南山。乐哉洋洋岩下水，可以乐饥仍洗耳。

石田硗埆不敢荒，时耕带月归带霜。田中不了曲蘖事，蝉腹且追张子房。
和圣俞逢卖梅花五首 其一
刘敞（宋代）

送腊迎年越岭梅，几时随驿过江来。上林桃杏矜颜色，已老东风寂寞开。
次韵彭叔容
周紫芝（宋代）

彭郎作诗调最高，语中起伏多波涛。维其有之是以似，千佛名经中一豪。

潮从海来与山激，彭郎诗成疾飞镝。词锋何止却千军，脆敌何堪守坚壁。

去年载酒呼衰翁，萧萧两鬓吹江风。手持氂尾白玉柄，坐中风味王安丰。

今年不出无一语，想像红旌浪中舞。卧听东来响怒涛，安得西飞有双羽。

晚岁菟裘谁与谋，有如此江真可羞。会待潮来复潮落，短蓑独速吴江秋。
寄尹迁介叔 其二
刘跂（宋代）

孙友太瘦生，相遇一何阔。途穷欲改操，冉冉在故辙。

赠君七年艾，辄为儿女夺。养生有标本，姑息良已末。
梅庵为龙溪吴逑赋
梁穗奇（明代）

植梅潇洒称庵居，铁干冰花雪里舒。风细暗香来几席，月明疏影上琴书。

诗成东阁春晴远，酒醒罗浮晚梦馀。泉石主人贞志操，岁寒心事复谁如。
此泉
苏轼（宋代）

水性故自清，不清或挠之。
君看此此泉，五色烂摩尼。
此者为我此，我以此名为。
有此则有贪，有慧则有痴。
谁为柳宗元，孰是吴隐之。
渔父足岂洁，许由耳何淄。
纷然立名字，此水了不知。
毁誉有时尽，不知无尽时。
朅来此泉上，捋须看鬓眉。
好在水中人，到处相娱嬉。
奉和袭美夏景冲澹偶作次韵二首 其二
陆龟蒙（唐代）

祗于池曲象山幽，便是潇湘浸石楼。斜拂芡盘轻鹜下，细穿菱线小鲵游。

闲开茗焙尝须遍，醉拨书帷卧始休。莫道仙家无好爵，方诸还拜碧琳侯。
双凫观?在叶县?
苏轼（宋代）

王乔古仙子，时出观人寰。
常为汉郎吏，厌世去无还。
双凫偶为戏，聊以惊世顽。
不然神仙迹，罗网安能攀。
纷纷尘埃中，铜印纡青纶。
安知无隐者，窃笑彼愚奸。
郭纶?纶本河西弓箭手，屡战有功，不赏。
自黎州都监官满，贫不能归。
今权嘉州监税。
河西猛士无人识，日暮津亭阅过船。
路人但觉骢马瘦，不知铁槊大如椽。
因言西方久不战，截发愿作万骑先。
我当凭轼与寓目，看君飞矢射蛮毡。
赵季茂通判惠诗走笔奉和十篇
岳珂（宋代）

病懒两相宜，閒吟九日诗。
江山虽旧隐，泉石是新知。
不分黄花老，从教乌帽吹。
白衣浑未至，醒眼欲何为。
游长安诸寺联句。长乐坊安国寺。穗柏联句
段成式（唐代）

一院暑难侵，莓苔共影深。标枝争息鸟，馀吹正开襟。 ——段成式

宿雨香添色，残阳石在阴。乘闲动诗意，助静入禅心。 ——张希复
清瘦
朱淑真（宋代）

春花秋月若浮沤，怎得心如不系舟。肌骨大都无一把，可怜禁驾许多愁。
定风波令
张先（宋代）

李公择二学士、陈令举贤良般涉调

西阁名臣奉诏行。南床吏部锦衣荣。中有瀛仙宾与主。相遇。平津选首更神清。

溪上玉楼同宴喜。欢醉。对堤杯叶惜秋英。尽道贤人聚吴分。试问。也应旁有老人星。
暮春联句九首
许月卿（宋代）

寸心元有雨，八面更当风。
精卫海能涸，杜鹃天可通。
君臣知有义，褒贬岂无公。
一展霹雳手，九吞云梦胸。
狂澜障川外，砥柱横流中。
曷不身伊尹，空教口晦翁。
主忧臣不辱，世乱孰为忠。
白日青天共，潢池渤海讧。
居家移官理，忧国愿年丰。
今古心符节，乾坤理勘同。
普能知道大，院不虑途穷。
金缕曲 其二 药阶桂舟叔客醴陵书后附寄
赵庆熹（清代）

欲向秋风哭。叹人生、胸填块垒，酒浇不落。棋子从头成错著，不合苦将书读。

把多少、心肠束缚。一树紫藤花馆里，十年前、同剪西窗烛。

思往事，两眉蹙。

当时曾谱离骚曲。有几篇、红兰碧杜，何堪三复。楚北楚南同作客，一样风尘鱼鹿。

况此去、两人重复。真个竹林传雅号，算黄岗、竹又湘潭竹。

新旧句，大家续。
苏堤怀古
王弘诲（明代）

子瞻昔守杭，湖山赏佳丽。截湖筑长堤，远接钱塘势。

环堤何所植，桃李兼松桂。菁葱落镜中，苍霭没云际。

物象归馀清，萧然叶真契。逝者如可作，将期永投袂。

君看堤上人，风流想遗憩。
温泉
孙懋（宋代）

乔林远凝烟，怪石卧如虎。
汤泉在其下，深广数尺许。
蒸蒸百鼎沸，衮衮骊珠吐。
温然可人意，了不变寒暑。
我来一盥挹，和气溢宾主。
谁知山谷间，异物乃有取。
又闻泉之功，万顷浸禾黍。
升腾或为云，定作傅岩雨。
贤人抱气节，潇洒谨出处。
平生泽物志，得时谁可御。
奈何斗筲徒，名利每轻举。
一朝冰山碎，笑唾无足数。
临风祝斯泉，更请事斯语。
回首骊山阴，凄然吊前古。
回心院·换香枕
萧观音（宋代）

换香枕，一半无云锦。
为是秋来展转多，
更有双双泪痕渗。
换香枕，待君寝。
落梅
艾性夫（元代）

翠羽嘈嘈唤梦回，罗浮峰下小徘徊。
霜风昨夜卷晴雪，山路今朝无碧苔。
尚有瘦香供玉笛，不将余片点妆台。
少须鼎实明人眼，却带江南烟雨来。
谒赵文鼎墓
赵蕃（宋代）

君卧青山久，余今白发新。
秋风对摇落，旧事入悲辛。
此世宁长世，吾身岂久身。
萧萧闻鹤夜，耿耿待鸡晨。
梦范参政
陆游（宋代）

梦中不知何岁月，长亭惨淡天飞雪。
酒肉如山鼓吹喧，车马结飞有行色。
我起持公不得语，但道不料今遽别。
平生故人端有几？长号顿足泪迸血。
生存相别尚如此，何况一旦泉壤隔。
欲怀鸡黍病为重，千里关河阻临穴。
速死从公尚何撼，眼中宁复见此杰？青灯耿耿山雨寒，援笔诗成心欲裂。
摸鱼子 辛卯清明日，尝以金缕曲侑觞，今年
张之翰（元代）

问谁知此时情绪。匆匆寒食相遇。东风可是无闲暇，开尽白红遇树。春几许。还又怕、转头风雨留难住。浮生浪苦。且携酒重寻，去年花下，歌我旧金缕。尊前友，惟有青山如故。至今面目无妒。冷光晴色三遇丈，斜照夕阳窗户。堪讶处。被几叶风帆，催上江南路。无人自语。想五载居京，一朝得郡，却甚也能去。
送符正民罢倅永嘉
郑刚中（宋代）

去年敛板趋庭侧，门前杨柳金如色。
今年公去柳何如，已作凉如舞寒碧。
岁月匆匆无足恨，离合人生那免得。
身如汀雁偶相逢，自是不须论定迹。
我今胡为抱不满，攀辕益为邦人惜。
永嘉雄望城海滨，吏久不良民弊积。
年来开府皆钜公，旁助划除知有力。
岁当乙卿夏不雨，旱雾吹风千里赤。
爱人节费惜锱铢，廪廥单穷犹足食。
北方兴师日千金，州县皇皇虑供亿。
溥哉时发仁人言，未至取鱼忧竭泽。
青衫幕吏有何能，造物见怜相抆拭。
自知愚拙生霾雾，临事昏蒙无远识。
天机遇触狂态作，掐鼻炙眉成痼癖。
唯公道眼借馀青，颇许披心露真率。
人生感因未易言，正恐不能同木石，
仙才秀骨公所有，化作文章可华国。
持身况若玉壶冰，透里无尘只清白。
暂分半刺聊尔耳，此岂能令公议塞。
行当摆脱州县冗，下跨秋风开六翮。
夔龙有室俱可入，愿吐诗书资硕画。
自馀强饭无足云，转首潮平江树隔。
补乐歌十首。大夏
元结（唐代）

（《大夏》，有夏氏之乐歌也，其义盖称禹治水，

其功能大中国。凡三章，章四句）

茫茫下土兮，乃生九州。山有长岑兮，川有深流。

茫茫下土兮，乃均四方。国有安乂兮，野有封疆。

茫茫下土兮，乃歌万年。上有茂功兮，下戴仁天。
题真定村寺
王素（南北朝）

宽猛三年无枉理，公私兼济不欺心。如今受代朝天去，遮路人人泪满襟。
宿琵江口
释今无（明代）

半叶萧萧夜雨侵，又将残梦寄浮沉。更阑始觉原为客，岁去难酬未了心。

敝絮两重支暗漏，寒风十里到孤吟。华亭渔父吾尤尚，芳迹何年得并寻。
摸鱼儿
刘克庄（宋代）

怪新年、倚楼看镜，清狂浑不如旧。暮云千里伤心处，那更乱蝉疏柳。凝望久。怆故国，百年陵阙谁回首。功名大谬。叹采药名山，读书精舍，此计几时就。

封侯事，久矣输人妙手。沧洲聊作渔叟。高冠长剑浑闲物，世上切身惟酒。千载后。君试看，拔山扛鼎俱乌有。英雄骨朽。问顾曲周郎，而今还解，来听小词否。
宫词 其三十五
赵佶（宋代）

金玉来符百宝新，羽仪严肃遍中宸。大庭躬授唯祗畏，惠泽遄敷万国均。
莲花篇
周馨桂（清代）

莲花何灼灼，灼灼花莫比。淤泥中濯濯，濯濯出清水。

把酒对莲花，莲花笑欲语。生憎荡舟人，允矣吾与汝。

觅句对莲花，莲花宛可则。不见太白诗，天然去雕饰。

每当初日际，起我先公思。先公爱莲花，高怀契清姿。

清姿与高怀，千秋常若斯。
登圭峰旧隐寄荐福栖白上人
李洞（唐代）

返照塔轮边，残霖滴几悬。夜寒吟病甚，秋健讲声圆。

粟穗干灯焰，苔根浊水泉。西峰埋藓石，秋月即师禅。
孟子·孟子见梁惠王
陈普（宋代）

道气凄凉七百年，招贤一举独非天。
当场礼义难分别，回首空山重惘然。
寄黄鹗秀才
李中（五代）

长忆狂游日，惜春心恰同。预愁花片落，不遣酒壶空。

草软眠难舍，莺娇听莫穷。如今千里隔，搔首对秋风。
青玉案·苍梧
曾廉（清代）

飞花不下潇湘浦。只转向、苍梧去。渺渺苍梧多碧雾。

两堤芳草，重重烟树。莫问苍梧路。

昔年曾与重华晤。咫尺苍梧隔前渡。满耳猩猩还鬼语。

空山流水，石堂天暮。记得陈辞处。
山亭晚春
释契嵩（宋代）

山庭晚来静，林石自巉岩。犬去吠人语，花飞恣鸟衔。

晴烟熏茂草，煦日蔼高杉。更喜团圆月，清光下碧岩。
火蛾
韩偓（唐代）

阳光不照临，积阴生此类。非无惜死心，奈有灭明意。

妆穿粉焰焦，翅扑兰膏沸。为尔一伤嗟，自弃非天弃。
再用前韵酬达夫 其十
刘弇（宋代）

阔疏未可轻愚叟，放浪多应学漫郎。待挽春工醉乡去，随教蜂蝶笑雄张。
柳初新·千林凋谢严凝日
佚名（宋代）

千林凋谢严凝日。青帝许、梅花拆。孤根回暖，前村雪里，昨夜一枝凝白。天匠与、雕琼镂玉，淡然非、人间标格。别有神仙第宅。绣帘垂、碧纱窗隔。月明风送，清香苒苒，著摸美人词客。向晓来、芳苞乍摘。对菱花、倍添姿色。
袁州闻东坡殁于毗陵书精进寺壁三首 其三
释德洪（宋代）

才疏意广孔文举，身健长贫白乐天。一代风流今已矣，三吴云水固悠然。
次韵杨司业牡丹
吴澄（元代）

谁是旧时姚魏家，喜从官舍得奇葩。风前月下妖娆态，天上人间富贵花。

化魄他年锁子骨，点唇何处箭头砂？后庭玉树闻歌曲，羞杀陈宫说丽华。
过张监阁老宅对酒奉酬见赠（其年停贡举）
权德舆（唐代）

里仁无外事，徐步一开颜。荆玉收难尽，齐竽喜暂闲。

秋风倾菊酒，霁景下蓬山。不用投车辖，甘从倒载还。
劳山居寄呈吴处士
皎然（唐代）

官居鼎鼐古今无，名士才臣独一余。贤阁御题龙墨灿，诏归补衮在须臾。
僧院小泉井
方干（唐代）

亦恐浅深同禹穴，兼云制度象污樽。窥寻未见泉来路，

缅想应穿石裂痕。片段似冰犹可把，澄清如镜不曾昏。

欲知到底无尘染，堪与吾师比性源。
云巢歌为陈焕文赋
顾禄（明代）

我本云间人，夙契云山缘。闻公巢云处，爱作云巢篇。

公家云巢在何许，会觇秀出云海边。山头日月白云起，云峰万朵浮青莲。

山人结屋入云去，置身直上云松巅。云萝千尺覆户外，槛下百道来云泉。

云翁住其下，日与云周旋。或携云鹤游，或伴云龙眠。

飧云英兮漱云液，被云衣兮驾云軿。有时看云发高咏，落笔往往凌云烟。

浮云世事岂能绊，萧散自是云中仙。我欲乘云走相觅，云路峻绝难夤缘。

尔来山人弃云出，我今亦是青云客。云骑桥南古汴津，一笑相逢云水白。

问公别云今几年，侧身东望云茫然。又挂云帆拂沧海，归去自种云中田。
次韵知宗游北山
王十朋（宋代）

州北有山幽更幽，皇天阁雨为公游。登高如入上下竺，宴坐疑临大小湫。

扫地焚香烟缕袅，煎泉瀹茗乳花浮。观诗起我家山兴，身在闽南梦在瓯。
腊月十五日夜作是年闰八月及此后二日而立春
范景文（明代）

不是天多事，今宵已上元。年长因有闰，月好更无喧。

灯负春前约，蓂馀腊后存。晚梅与早柳，閒试一争论。
寿春进祝圣七首·搜扬草泽
贯休（唐代）

俟时兼待价，垂棘出尘埃。仄席三旌切，移山万里来。
烟霞衣上落，阊阖雪中开。寿酒今朝进，无非出世才。
漫兴 其三
薛宁廷（清代）

东溪西溪粳稻香，鲜鲫作鲙皆饫尝，白云浮岭何茫茫。

不须授枕自成梦，有人兀坐炊黄粱。
凯歌十首呈贾枢使
刘克庄（宋代）

东南立国惟王谢，西北筹边只范韩。
公不衮衣假黄钺，吾能右衽更巍冠。
湖头观桃李四绝句 其四
王庭圭（宋代）

春入千林烟雨中，桃花李花能白红。一时草木披锦绣，十里吹香坠晚风。
病酒
晁公溯（宋代）

遣愁自笑笔无功，醉觉花梢入眼红。
本拟消磨付杯勺，不堪中酒过春风。
送曲阳令宋玄平入觐兼膺内召 其二
孙传庭（明代）

雁南一望思纷纷，遮道遥传送使君。仙舄晓萦龙塞柳，御书宵捧凤墀云。

时艰击目谁堪济，民隐关心帝欲闻。应为并州濡谏草，频河寇警近方殷。
贺参政生日古风
翁合（宋代）

国朝启运星聚奎，太极夫子生濂溪。
圣远言湮开众迷，接引伊洛为航梯。
乾精神粹星端拶，纸上陈迹俱筌蹄。
南来道统坠涂泥，我考亭翁重挈提。
及肩诸子户牖低，有山突兀宫墙西。
道则高矣身颠挤，嘉禾瑞草来庭闱。
种之美也无稗荑，公尤硗硗头峙犀。
笔下绝去翰墨畦，删后既醉涂凫鹥。
三十年前塔上题，只今待漏听朝鸡。
排海摧嵩鳞屡批，肯美宫室奉妾妻。
广厦峨冠讲若稽，我欲托国谁放麑。
知公可仗为筑堤，保我子孙安烝黎。
谁贤稚老空自赍，有德与位至公齐。
言如车行是軏輗，尼山上有孤凤栖。
惟伋传道如取携，鲤与白也难之隮。
西山家学有根柢，眼中三世琮璋珪。
言行一一玩诃诋，此福如海难测蠡。
番番黄发齿且儿，倘可撰杖李蹊。
西府直舍盆池种莲二首
杨万里（宋代）

飞空天镜堕莓苔，玉井移莲旋旋栽。
坐看一花随手长，挨开半叶出头来。
稍添菱荇相萦带，便有龟鱼数往回。
剩欲遶池三两匝，数声排马苦相催。
白石枕
钱起（唐代）

琢珉胜水碧，所贵素且贞。曾无白圭玷，不作浮磬鸣。

捧来太阳前，一片新冰清。沈沈风宪地，待尔秋已至。

璞坚难为功，谁怨晚成器。比德无磷缁，论交亦如此。
寿倅生辰
杨简（宋代）

方饮屠苏庆岁元，五开历草又生贤。
沈檀鬭品来樽底，梅竹交光闯水边。
好把绯鱼追旧事，肯同螃蟹话当年。
圣贤德业归方寸，稳取崇名上泼天。
南阳经武侯故宅 其二
张家玉（明代）

衰柳残堤锁夕阳，行人犹忆卧龙岗。半犁烟雨长吟处，万古乾坤一草堂。

夜月有时归鹤氅，秋风无复莅戎行。可怜旧业荒芜尽，空博成都几树桑。
第七十五资福圆相颂
释义青（宋代）

一曲两曲深夜弹，松风和雨遇前山。可怜卞玉离荆岫，谁是知音却取还。
复用前韵寄伯容兼其三子
饶节（宋代）

高阁巍临汉水边，从来谈舌自摩天。华公不用徒辞位，哙等何堪复比肩。

他日屡藏闾里骨，而今时纵校人鲜。庞公父子皆知道，试问王家三少年。
敦煌廿咏 其十七 望京门咏
敦煌人作品（唐代）

郭门望京处，楼上启重闉。水北通西域，桥东路入秦。

黄沙吐双径，白草生三春。不见中华使，翩翩起虏尘。
换遍歌头
王诜（宋代）

雪霁轻尘敛，好风初报柳。春寒浅、当三五。是处鳌山耸，金羁宝浅，游赏遍蓬壶。向黄昏时候。对双龙阙门前，皓月华灯射，变清书。

彩凤低衔天语。承宣诏传呼。飞上层霄，共陪霞觞频举。更渐阑，正回路。遥拥车佩珊珊，笼纱满香衢。指凤楼、相将醉归去。
清江引·托咏
宋方壶（元代）

剔秃圞一轮天外月，拜了低低说：是必常团圆，休着些儿缺，愿天下有情底都似你者。
过葛墟读蒋冽大宗碑
蒋堂（宋代）

天宝年中立此碑，轩裳鳞次美当时。
自從寂绝牛头梦，力振家声合在兹。
玉楼春
杜安世（宋代）

风解池冰蝉翅薄。庭树枝枯笼翠萼。背寒迎暖起犹慵，闲卷珠翠凭画阁。

晴景融融烟漠漠。天际行人乖信约。病容先怯见春来，长到恁时添瘦削。
春日过奉诚园（一作曲江，一作玉林园）
畅当（唐代）

帝里阳和日，游人到御园。暖催新景气，春认旧兰荪。

咏德先臣没，成蹊大树存。见桐犹近井，看柳尚依门。

献地非更宅，遗忠永奉恩。又期攀桂后，来赏百花繁。
吊万人冢
张蠙（唐代）

兵罢淮边客路通，乱鸦来去噪寒空。
可怜白骨攒孤冢，尽为将军觅战功。
断江峡
王楙（宋代）

急峡何年断，潭深旧日流。禹功疑不到，辛苦策黄牛。
秋社日喜赵裕子至
王邦畿（明代）

社事今朝兴倍浓，鹊声频噪木芙蓉。百千异宝非难得，九十高人未易逢。

知有乌方留鹤鬓，不劳鸠杖笑龙钟。历阶上马今能健，何必精神叹是翁。
乌夜啼·人言我不如公
辛弃疾（宋代）

人言我不如公。酒频中。更把平生湖海、问儿童。千尺蔓。云叶乱。系长松。却笑一身缠绕、似衰翁。
池鱼
祝庆夫（宋代）

方池如鉴碧溶溶，锦鲤游扬逐浪中。
竚看三春烟水暖，好观一跃化神龙。
金刚随机无尽颂·持经功德分第十五
释印肃（宋代）

施身空造作，欲求无上觉。
勤苦历僧祗，对面还失却。
临江仙·子後寅前东向坐
曾慥（宋代）

子後寅前东向坐，冥心琢齿鸣鼍。托天回顾眼光摩。张弓仍踏弩，升降辘轳多。三度朝元九度转，背摩双摆扳弩。虎龙交际咽元和。浴身挑甲罢，便可蹑烟萝。
追悼君培师
张洵佳（清代）

忆从早岁坐春风，鼓舞裁成便不同。桃李盈门偏契我，文章憎命最怜公。

清癯迥出尘埃外，褒贬都归笑语中。沅芷沣兰秋色老，招魂宋玉泣江东。
那坝望海
黄子云（清代）

大块更无外，鸿蒙混两间。龙行何处雨，蜃现别洲山。

一气涵诸夏，层波走百蛮。茫茫万馀里，仍向此中还。
云露
范成大（宋代）

饮少尝遭大户嗤，病中全是独醒时。
三年鲁望自怜赋，万祀渊明真止诗。
破戒忽传云露法，赏心仍把雪梅枝。
一杯未问长生事，先罥蛛尘药裹丝。
送戒定岩往中竺
守仁（明代）

天竺诸山天下雄，支那胜处惟中峰。玲珑不假五丁凿，飞来小朵金芙蓉。

悬厓嵌空不可上，千岁神僧舒宝掌。杖头灵骨去无回，世外高风犹足仰。

浮沤道人蒲室孙，京都试艺新承恩。三衣欲挂稽留石，一锡初辞白下门。

佛国迢迢松九里，五月凉风清似水。劫灰扫尽古岩前，楼阁重开白云里。

送君此日怀旧游，别情渺渺随江流。月明何处寄相忆，满林风露天香秋。
醉作观音像仍为书赞 其一
白玉蟾（宋代）

柳絮多头绪，桃花好面皮。夫是之谓谁，东海比丘尼。
杨花
周行己（宋代）

杨花初生时，出在杨树枝。春风一飘荡，忽与枝柯离。

去去辞本根，日月逝无期。欲南而反北，焉得定东西。

忽然惊飙起，吹我云间飞。春风无定度，却送下污泥。

寄谢枝与叶，邂逅复何时。我愿为树叶，复恐秋风吹我令黄萎。

我愿为树枝，复恐斧斤斫我为椽榱。只愿为树根，生死长相依。
柳梢青 春暮
汪菊孙（清代）

过了清明，轻寒轻暖，春剩些些。花褪莺慵，苔浓蝶懒，闲掩窗纱。

梦醒宝鼎烟斜。又柳外，红摇暮霞。怨杀东风，一年春事，都付杨花。
被葛
黎廷瑞（宋代）

被葛起视夜，梧心正露零。
浮生多梦境，幽客独中庭。
星斗三更动，天河万里横。
寻秋无觅处，四壁但虫声。
归自谣 其一
冯延巳（五代）

何处笛。深夜梦回情脉脉。竹风檐雨寒窗隔。

离人几岁无消息。今头白。不眠特地重相忆。
与诸弟诸李同登塔山愚壁以事不能来因成二绝 其二
吕本中（宋代）

道人不来花满山，蹇驴出没松声间。待约江头今夜月，与渠他日报平安。
继闻改郡重作 其四
周瑛（明代）

人生天地间，俯仰无百年。天风吹游丝，随处成挂牵。
乌夜啼·春思
赵令畤（宋代）

楼上萦帘弱絮，墙头碍月低花。年年春事关心事，肠断欲栖鸦。
舞镜鸾衾翠减，啼珠凤蜡红斜。重门不锁相思梦，随意绕天涯。
和简夫游南岩
韦骧（宋代）

古寺因山半翠微，跻攀危蹬上云扉。祇应秀色随秋吹，还似红云染客衣。

子贱鸣弦方暇逸，渊明解绶已来归。吾侪幸得陪清览，相与优游养道肥。
幽居书怀六首 其六
葛胜仲（宋代）

清时鸳鹭正充庭，何事抽簪喜退耕。百步穿杨防偶蹶，一卮赏画保先成。

獭皮冠小随时用，猪鼻车低取意行。官柳野梅春意动，莫教诗酒负平生。
和陈器之诗四首 其四 鹿仙山
张耒（宋代）

真人朝天去不还，千年鹿迹留空山。空山寂寞何所有，野殿荒空松桧寒。

桑田海水移今古，兴亡万变谁能数。五云深处驾飞龙，应笑人间换朝暮。

神仙不与世人期，骑鹿安知不复归。朝岚夕霭山秀润，应有灵丹相护持。

长生可求仙可致，浮世腥膻何足嗜。君不见汉时九江梅子真，一日辞家隐吴市。
和几叟秋日南浦十绝句简子庄寄几叟 其十
朱松（宋代）

风雨交交耿夜灯，天涯兄弟对床听。莫嫌诗作江南语，一梦家山眼亦青。
荷风荐凉屷于御风台者六因赋古意示诸同我
白玉蟾（宋代）

黄昏六点星，飞堕天南方。荡荡无边秋，水色涵天光。

紫壶如朱无，鲜妍敌露霜。紫琼如芙蓉，风韵何清凉。

紫烟如芝兰，涧谷含幽芳。紫云如木犀，内秘天家香。

鹤林如甘菊，端可寿而臧。满泛九霞觞，与客秋兴长。

紫清如芰荷，堪制仙人裳。愿言六人者，驾月宾帝旁。

先拜紫皇前，次谒王母房。人间尘埃子，白日空茫茫。
冬日同顾九和殷近夫孙太初顾与成汎太湖
郑善夫（明代）

震泽夫何如，岁晏意自好。天风吹玄冥，雪浪入浩溔。

鼋鼍浮山岳，白日摇晴昊。洞庭渺林屋，流水隔烦恼。

昔有绿毛翁，于此采玄草。风云白石床，鬼物为持保。

闻兹长道念，携舻事幽讨。平生竹溪逸，矧是同怀抱。

相从扪绿云，坐听启鸿宝。终当吸沆瀣，去去游亭纛。
紫玉台
释今回（明代）

高台矗矗到无尘，大地风烟净不闻。松气鲜新昨夜雨，竹光深浅下方云。

西看江水两杯泻，北望林峦几雁群。金锡独摇天外影，更无人处自朝曛。
子瞻再和前篇非惟格韵高绝而语意邓重相与甚
王诜（宋代）

忆从南涧北山边，惯见岭云和野烟。
山深路僻空吊影，梦惊松竹风萧然。
杖藜芒履谢尘境，已甘老去栖林泉。
春篮彩术问康伯，夜灶养丹陪稚川。
渔樵每笑坐争席，鸥鹭无机驯我前。
一朝忽作长安梦，此生犹欲更问天。
归来未央拜天子，枯荄敢自期春妍。
造物潜移真幻影，感时未用惊桑田。
醉来却画山中景，水墨想像追当年。
玉堂故人相与厚，意使嫫母齐联娟。
岂知忧患耗心力，读书懒去但欲眠。
屠龙学就本无用，只堪投老依金仙。
更得新诗写珠玉，劝我不作区中缘。
佩服忠言匪论报，短章重次木瓜篇。
依韵奉和司徒侍中仲春释奠
强至（宋代）

先圣祠逾重，尊儒世适丁。
上公仪最熟，太学祭频经。
晓月衣冠净，春风俎豆馨。
魏人休请颂，在泮已言形。
雪窦飞雪亭
史才（宋代）

苍岷万仞起岩峦，潺瀑霏霏尽日寒。
倒泻银河拖白练，人间应作六花看。
寿安水馆
薛能（唐代）

地接山林兼有石，天悬星月更无云。

惊鸥上树满池水，瀺灂一声中夜闻。
次韵寄题严氏寻古斋
徐瑞（宋代）

马图龟画未是易，龙文鸟章岂其书。能穷有象有数外，始识无声无臭初。

身从浩劫得所赋，神游太虚以为居。吾人寻古傥悟此，以后观今非古与。
青紫峰亭
钱益（宋代）

壮岁事远游，衰龄守乡井。
閒看旧游地，偶陟黄旗岭。
因登青紫峰，双目肆遐骋。
孤亭倚山巅，当午风日冷。
凭栏飞鸟外，振衣白云顶。
胜景洗无边，此意君能领。
赋得青天月团团盛孟章古香亭
陆仁（元代）

青天月团团，大于黄金井。中有桂树枝，上疑山河影。

微步下亭皋，夜色天与永。露叶团夕阴，幽芬袭巾领。

把花玩明月，逌然发深醒。
遗老斋绝句十二首
苏辙（宋代）

杜门本畏人，门开自无客。
孤坐忽三年，心空无一物。
偕簿尉过石照山祷雨 其五
虞俦（宋代）

一声破柱走惊雷，割得乖龙左耳来。海水荡云疑欲立，电光摇帜更烦催。
五仙诗五首 其四 洪先生授诗
周子良（南北朝）

灵风扇紫霞，景云散丹晖。八素不为迥，九垓何足巍。

志业虽右□，习之亦成微。勖此今日事，今阙方共归。
昭州 其三
陶弼（宋代）

假守昭平郡，诗情比阆仙。蝉声风叶外，鸟影月池边。
送施峄昭归山阴省觐
李夔班（清代）

主宾淮右三年余，相送江南问起居。好共来调赵抃鹤，休思去钓子陵鱼。

一帆风雪归程远，千里关河怅望虚。计日春深应把晤，愿从禹穴乞藏书。
城西晚步呈王亮采
张孝祥（宋代）

城西行半日，佳客偶相随。古寺寻修竹，荒园读断碑。

三杯午时酒，一簇晚沙旗。春色从今好，重来未可知。
自龙州至凭祥道中
湛若水（明代）

癸酉王正月，望舒忽已圆。登望凭祥陆，暂辞龙州船。

杭苇始断港，前旌出回峦。隐见万山中，初翳疑无门。

转忽或有通，上与青空连。洒落观群山，芙蓉秀晴烟。

烟与山俱淡，心与境相关。倏然若有得，殊土元同天。
河南道中
邓承宗（清代）

鞍马风尘苦，关河岁序深。远钟出烟寺，残月堕枫林。

人倚孤筇健，松围众壑阴。旅怀消不得，日日短长吟。
寄愚庵陈冢宰
彭韶（明代）

勒就功名上鼎彝，乞骸三疏达金扉。洪恩此日加宫保，鹤发来年是古稀。

閒结耆英寻旧侣，新裁野服称初衣。郡楼紫气销沉久，喜见清风太宰归。
题赵睎远二画
楼钥（宋代）

窗前惊见一枝斜，照眼英英十数花。
千载简齐仙去后，何人更著好诗夸。
江亭醉后
李觏（宋代）

平生尚倜傥，壮大苦摧折。主人能结纳，佳境为铺设。

渺杳东江来，谽谺暮云裂。倡女稍多艺，市酒且供啜。

侠气复何聊，心朋幸相悦。解冠从放荡，大呼谁挽掣。

咄哉千里足，嗟乎三寸舌。海物唤龙取，天葩令鬼折。

艳唱声非雅，戏谈理当谲。帷房笑私昵，闾巷嘲琐屑。

更鼓莫催睡，夜风才去热。俗士鲜大志，于今重小节。

内行豕在泥，外貌犬伏绁。吾侪古豪杰，方寸浴日月。

被谤肯自疑，为欢顾犹拙。放饭彼不惭，使我无齿决。
园居
陆游（宋代）

欲出还中止，微阴却快晴。
槛花栽尽活，笼鸟教初成。
身寄江湖久，心知富贵轻。
还婴吾所证，手自写庵名。
闰春宴花溪严侍御庄
戎昱（唐代）

一团青翠色，云是子陵家。山带新晴雨，溪留闰月花。

瓶开巾漉酒，地坼笋抽芽。彩缛承颜面，朝朝赋白华。
天平山中
杨基（明代）

细雨茸茸湿楝花，南风树树熟枇杷；
徐行不记山深浅，一路莺啼送到家。
喻工部追和王詹事游东坡十一绝亦次韵 其五
许及之（宋代）

海棠一树立山村，桃李场中合断魂。从我东坡三子在，休悲六客更谁存。
定风波·志在烟霞慕隐沦
李珣（五代）

志在烟霞慕隐沦，功成归看五湖春。一叶舟中吟复醉，云水。此时方识自由身。
花岛为邻鸥作侣，深处。经年不见市朝人。已得希夷微妙旨，潜喜。荷衣蕙带绝纤尘。
出守桐庐道中十绝
范仲淹（宋代）

天阍变化地，所好必真龙。
轲意正迂阔，悠然轻万锺。
题姮娥归月画
朱诚泳（明代）

嫦娥飞入清虚府，贝阙珠宫隔尘土。万古青铜竟不磨，谩劳八万三千户。

有时自抱玉兔归，露华沁湿春云衣。天上高寒谁与侣，桂影婆娑香雾霏。
满江红 双头莲
刘学箕（宋代）

一柄双花，低翠盖、呈祥现美。人正在、薰风亭上，满襟如水。

二陆比方夸俊少，两乔相并修容止。雨初晴、午永斗红酣，真奇耳。

双白鹭，双赪鲤。飞与泳，俱来此。绾双鬟天上，侍香童子。

双剑丰城双孕秀，双凫叶县双趋起。谩空谈、国士本无双，今双矣。
青衫湿 忆旧
高濂（明代）

花边记得相逢处，依旧夕阳斜。空怜一段，青山流水，剩却嗟呀。

恍然人在，湘裙拂柳，宫袖飞花。别离天远，寒烟红树，暮雨朝霞。
凤凰台上忆吹箫•和漱玉词同阮亭作
彭孙遹（清代）

宝鸭抛烟，寒螀泣露，兰桡催发湖头。正银河清浅，残月如钩。

多少情悰欲说，知无奈、则索行休。纱窗静，几株疏柳，一片清秋。

堪忧。个人何处，那衣香手粉，髣髴还留。忆旧年此夜，花压层楼。

静对金波似水，桃笙上、隐隐回眸。伤心处，依然花月，添却离愁。
和黄士明少宰四首 其四 咏荇
陈子壮（明代）

芳池碧涧同，密藻细蒲通。深浅皆宜水，参差早入风。

镜光容展叶，带弱不胜丛。下体如堪采，连钱冒汉宫。
道中杂兴五首 其一
刘一止（宋代）

濒春欲生妍，梅蕊先媚好。宁辞犯霜雪，渐拟苏百草。

耿耿甘独待，馀恩及枯槁。
和曾守祈雪二首
曹勋（宋代）

天其或使不轻飞，有待随轩故作心。
风静圆虚才半夜，雪随精意若前期。
影藏寂寂沙头鹭，寒入青青垅首岐。
千里欢谣归太守，邦人固已播声诗。
握金钗 其二
吕渭老（宋代）

向晚小妆匀，明窗倦裁剪。见花清泪遮眼。开尽繁桃又春晚。

心下事，比年时，都较懒。

胡蝶入帘飞，郎声似莺啭。见来无计拘管。心似芭蕉乍舒展。

归去也，夕阳斜，红满院。
陈郎玉汝之官
刘克庄（宋代）

择地喜将父，戴星勤坐曹。
阿奴已伤锦，君子好更□。
大尹徵求寡，先贤抚字劳。
直须琴调古，莫倚棒头高。
石南康挽词
楼钥（宋代）

挺挺石可转，恂恂衣不胜。
平生忧国志，长夜读书灯。
大易窥三古，中庸进百能。
惜哉天不憗，无复见川增。
青阳驿
周弼（宋代）

悄悄如秋麦气凉，山风吹透湿衣裳。
小炉深幌枯松火，一夜寒香绕客床。
辰州
陶弼（宋代）

诏条符节古连今，王泽渐濡岂不深。
赋役未行中国法，讴歌犹不远人音。
采金户簇青莎岸，射虎兵围黄叶林。
寄语湖南滩上客，预将忠信待浮沉。
十六字令 梅影
葛秀英（清代）

斜。梅影移窗映碧纱。依它写，寒受月些些。
又用前韵二首
林季仲（宋代）

雕甍华栋照晴空，更忆檐前十八公。
四望川流何富有，一时歌八许谁同。
海吞万壑苍烟外，地涌双峰白浪中。
洞接仙都春色早，桃花认得鹤溪翁。
张千里惠诗次韵
葛立方（宋代）

芝兰楚楚峙庭阶，不集寻常村裹来。
新蔡门前说甘露，也应入细视庭槐。
山居
周子显（明代）

幽意自不浅，行行竹径斜。自从悲坎井，终日溷烟霞。

记性年来减，生涯鬓里赊。更愁楼上篴，点点落梅花。
次韵曾天猷赠知宗赵端礼展钵诗
张守（宋代）

几人能信见前因，满意肥甘豢色身。曾是鼎钟华贵胄，肯同瓶钵苦空人。

招呼善友明初地，降伏心魔净六尘。翻笑花间沾醉客，空看高冢卧麒麟。
游山光寺
洪迈（宋代）

寺藏两山腹，路转百步阴。
登高试病脚，掬冷清烦襟。
败壁龛石刻，岁月不可寻。
惟应查公石，俯仰阅古今。
屋古囷枝挂。摧颓力难任。
何当咄嗟办，嗣彼钟梵音。
兴衰岂关吾，得酒且满斟。
归路有溪月，揽之醒吾心。
己卯十月一日至燕越五日罹狴犴有感而赋
文天祥（宋代）

听着啼鹃泪满襟，国亡家破见忠臣。
关河历落三生梦，风雪飘零万死身。
丞相岂能堪狱吏，故侯安得作园人。
神农虞夏吾谁适，回首西山继绝尘。
艮岳百咏 柳岸
李质（唐代）

牵风拂水弄春柔，三月花飞满御楼。不似津亭供怅望，一生长得系龙舟。
唐律十首
方岳（宋代）

老去脚犹轻，吟边不杖行。
孤亭深野色，高木易秋声。
岁事才中熟，山居亦太平。
不辞遭泥饮，谨勿杀能鸣。
春秋战国门。孙膑
周昙（唐代）

曾嫌胜己害贤人，钻火明知速自焚。

断足尔能行不足，逢君谁肯不酬君。
正月初四日听新乐成绝句 其二
张镃（宋代）

治音安乐绍熙初，试听咸韶可并驱。鼗武磬襄奚足数，作成从此不愁无。
题玄妙观主程南溟所藏冯太守莲花图
张以宁（明代）

往时毗陵二千石，能作冯荷世无匹。扬州真馆惊见之，江水江无动高壁。

紫台日出群仙朝，露洗榑桑太霞赤。翠蕤绛节光陆离，汉女湘妃失颜色。

就中一个异姿格，彤霞酒销雪色白。道人一笑三千龄，太华秋风语畴昔。

忆予濯足江上游，浩歌小海无人识。荷叶荷花梦里香，倦游见画三太息。

君当取此叶为舟，凌厉南溟观八极。暮年贺老乞身归，分取鉴湖千顷碧。
及书六考喜效白体
赵孟坚（宋代）

无庸下考又三书，知愧知惭意少舒。
傥便盍簪叨墨绶，纵然休少亦绯鱼。
何人不愿重金服，那个无心驷马车。
修短洪纤应赋定，好存方寸一由渠。
中秋日菊盛开
家铉翁（宋代）

蓓蕾黄花当径开，朣胧佳月出云来。
中秋见菊从前少，端为瀛公诗句催。
舟中望月
朱超（南北朝）

大江阔千里，孤舟无四邻。
唯余故楼月，远近必随人。
入风先绕晕，排雾急移轮。
若教长似扇，堪拂艳歌尘。
偈颂七十二首
释祖钦（宋代）

无影枝头一点春，笑他无地可藏。
黄金自有黄金价，何秘和沙卖与人。
桃源行
汪藻（宋代）

祖龙门外神传璧，方士犹言仙可得。
东行欲与羡门亲，咫尺蓬莱沧海隔。
那知平地有青云，只属寻常避世人。
关中日月空千古，花下山川长一身。
中原别后无消息，闻说胡尘因感昔。
谁教晋鼎判东西，却愧秦城限南北。
人间万事愈堪怜，此地当时亦偶然。
何事区区汉天子，种桃辛苦求长年。
句
裴次元（唐代）

积高依郡城，迥拔凌霄汉。（题望京山，见《闽志》）
行营病中
刘商（唐代）

心许征南破虏归，可言羸病卧戎衣。

迟迟不见怜弓箭，惆怅秋鸿敢近飞。
点绛唇
宋育仁（清代）

荒村独树，伤心残骑经行路。殿鸱铃语，似说无生误。

残梵鱼山、更听清钟苦。深山雨，漏声何处，春辇当年驻。
忆王孙 有怀
善住（元代）

天涯芳草碧萋萋。何事王孙去不归。城郭虽是人民非。信音稀。几度
送张判官罢使东归
刘长卿（唐代）

白首辞知己，沧洲忆旧居。落潮回野艇，积雪卧官庐。

范叔寒犹在，周王岁欲除。春山数亩地，归去带经鉏.
晚景
刘敞（宋代）

结庐玩蓬藿，反畏人足闻。杖藜有时去，入兽不乱群。

疏雨洗徂暑，夕阳澹微曛。俛仰多物态，逍遥遣尘纷。

兴适将何述，寄心孤飞云。
寸禄
陈杰（宋代）

同游鼎贵佩鸣珂，寸禄中年不啻过。
方朔犹须设非有，爰丝正可饮无何。
山前华表书官大，江上邮亭送使多。
草草百年勋业梦，插天浯石未曾磨。
六言四首
方回（元代）

楼中老子无事，座上梅花盛开。
闭目不闭鼻孔，暗□□□自来。
出行湖山间杂赋
陆游（宋代）

新酿学鹅黄，幽花作蜜香。
客邀闲即去，病起醉何伤？野寺无晨粥，村伶有夜场。
吾心静如水，随事答年光。
又通衢
陈造（宋代）

清微风动万年枝，瑞纪流虹诞圣时。
天上玉卮山比寿，侯邦锦席酒如池。
满城淑气生英簜，夹道欢声度彩旗。
来岁望公天仗侧，尚应回首记吴儿。
谢秀才晦庵
徐积（宋代）

山有武夷，水有建溪。有猿有鹤，有庵可栖。有庵可栖，云乎不归。
和许右史寄怀曾水部之作 其二
李攀龙（明代）

鸿书摇落度江来，为忆风流许掾才。曾是支公门下客，秋光偏在雨花台。
送潘提干
释元肇（宋代）

圣代重伦魁，难教佐外台。天文动星象，云气上蓬莱。

道士携琴送，吟船载鹤回。中兴紫岩老，今日又重来。
赠律师院
朱庆馀（唐代）

粉壁通莲径，扁舟到不迷。苇声过枕上，湖色满窗西。

但见修行苦，谁论夏腊低。闲看种来树，已觉与身齐。
短歌行
滕岑（宋代）

铸黄金，服白玉，方法难成日月促。
十年著书五车读，功名未就鬓发秃。
海水可尽山可平，人心何日息营营。
安期羡门果何在，贾谊刘向终奚成。
前人不悟已如此，后人还复蹑其轨。
玉东西，金叵罗，君不肯醉当奈何。
听琴
罗隐（唐代）

寒雨萧萧落井梧，夜深何处怨啼乌。

不知一盏临邛酒，救得相如渴病无。
家侄季高作诗止酒戏赋二首 其二
刘一止（宋代）

渊明赋止酒，止酒未尝止。今朝诗固云，从此真止矣。

我观他日诗，说酒特未已。必饮诚有累，必止亦非理。

无如作病何，聊用忘忧耳。得失定相半，随遇无彼此。

胡为我阿咸，深拒坚壁垒。子言故多师，乌有与亡是。

独此止酒诗，字字如信史。恐子昧圆通，未究真正义。

当观诸世间，一一等幻戏。死生尚云尔，何乃较醒醉。

操瓢起相从，无为乏我事。
挽彭通直
陈傅良（宋代）

前辈如同郡，流风仅几人。
不令儿巧宦，所尚世清贫。
及老犹书卷，通班但幅巾。
吾铭虽未就，乡誉胜坚眠。
纸鸢
王令（宋代）

谁作轻鸢壮远观，似嫌飞鸟未多端。
才乘一线凭风去，便有愚儿仰面看。
未必碧霄因可到，偶能终日遂为安。
扶摇不起沧溟远，笑杀鹏抟似尔难。
争让吟
邵雍（宋代）

有让岂无争，无沿安有革。
争让起于心，沿革生于迹。
义轩让以道，尧舜让以德。
汤武争以功，桓文争以力。
观物吟
邵雍（宋代）

物不两盛，事难独行。
荣瘁迭起，贤愚并行。
晚步寄徐从道
刘攽（宋代）

日夕兴颇适，逍遥步城隅。连峰苍翠间，决沟见平湖。

鸟去一何逸，白云与之俱。太虚自无碍，真意宁有拘。

春华白蔼蔼，欣欣动群枯。园畦亦成趣，嫩绿荣寒蔬。

思君昨相语，水木西山居。况此天气新，田野多欢娱。

注想已自尔，念归定何如。
和直孺夜凉
刘敞（宋代）

急雨逐云过，微风吹月生。寥寥天宇阔，粲粲葛衣轻。

展转漏将永，昭回河正横。秋槎旧有信，忽忆泛沧瀛。
过鹦鹉洲王处士别业
刘长卿（唐代）

白首此为渔，青山对结庐。问人寻野笋，留客馈家蔬。

古柳依沙发，春苗带雨锄。共怜芳杜色，终日伴闲居。
送剑浦王丞
陈宓（宋代）

二松虽在眼，三径每兴思。
到官未数月，归袖西风披。
雅志不可未，凌晨骑难追。
视彼嗜进者，宁能无忸怩。
月湖老居士，勇退世所知。
年未至谢事，一疏摅天墀。
卧家不肯出，八年山水嬉。
秀句满泉石，无因寄目窥。
见为我致谢，吾今鬓成丝。
试郡了无术，空餐愧鳏嫠。
行矣还山林，逢人频寄诗。
次韵蒲大受书怀十首
郭印（宋代）

州县徒劳耳，春秋奈老何。
交游双寂寞，名利两蹉跎。
帙散尤增睡，杯行且强歌。
故人频梦见，谁道隔山河。
元气堂成 其七
何吾驺（明代）

天地为庐世界宽，草堂聊寄一枝安。壁摇苍莽秦封树，门拥瑶枝汉露盘。

潮落渔歌喧洞口，月光樵唱满阑干。等閒策杖循溪远，长啸无人咏澧兰。
君山吊古
释居简（宋代）

梏足晶荧佩陆离，无人从事一丸泥。谋疏与国迷同体，恨逐东流竟噬脐。

俗好永怀兄弟逊，金多盍愧斗牛齐。潮来只打君山脚，渺渺江空宇宙低。
临江仙（落梅）
王炎（宋代）

雪片幻成肌骨，月华借与精神。一声羌笛怨黄昏。吹香飘缟袂，脱迹委红裙。

枝上青青结子，子中白白藏仁。那时别是一家春。劈泥尝煮酒，拂席卧清阴。
老鸦林谣
杨慎（明代）

老鸦林，水塘铺，夷寇劫商断行路。人不行，蔓草荒，官道变为蛇虺场。

今日再逢太平日，冷场来往由康庄。何年始，昔年巳酉今壬子。

竹嘂金拆声相闻，九哨连连矗云起。老鸦革其音，水塘复清泚。

商歌旅舞一千里，云谁之思郝御史。
尝论世无神仙如伯夷叔齐可谓神仙也巳信笔一绝
张弼（明代）

服食求神仙，何如孤竹子。一食西山薇，万古当不死。
时宰生日诗三十绝 其十三
周紫芝（宋代）

谁移蓬岛在人寰，诏赐新居五百间。紫塞无兵清似洗，丹楼不动屹如山。
句 其十三
徐俯（宋代）

诗名空复满世间，白髯萧萧今老矣。
次韵叔父小雪二首 其二
苏过（宋代）

夜来小雪犹凝地，睡起扶桑已著窗。却喜少陵时炙背，不忧北海屡空缸。

丰年何时豚蹄祝，薄淖聊烦蜡屐双。试走湖边望嵩少，殆如叠嶂在烟江。
西门行
文同（宋代）

盛年可爱重，芳辰宜嬉游。
金瓮酿醇酒，玉盘炙肥牛。
青春九十日，不可一日休。
勿自汨浩气，满胸藏百忧。
君莫惜黄金，黄金身后雠。
自古贪与吝，常为贤者羞。